CELEX: 32017R1778
Language: lv
Date: 2017-09-29 00:00:00
Title: Komisijas Īstenošanas regula (ES) 2017/1778 (2017. gada 29. septembris), ar ko Regulu (EK) Nr. 891/2009 groza attiecībā uz dažiem noteikumiem par 2017./2018. gada importa tarifu kvotas perioda pirmo apakšperiodu cukura nozarē un pilna laika rafinētāja režīmu

30.9.2017   
            
            
               LV
            
            
               Eiropas Savienības Oficiālais Vēstnesis
            
            
               L 253/32
            
         KOMISIJAS ĪSTENOŠANAS REGULA (ES) 2017/1778
   (2017. gada 29. septembris),
   ar ko Regulu (EK) Nr. 891/2009 groza attiecībā uz dažiem noteikumiem par 2017./2018. gada importa tarifu kvotas perioda pirmo apakšperiodu cukura nozarē un pilna laika rafinētāja režīmu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 187. panta e) punktu,
   tā kā:
   
               (1)
            
            
               Komisijas Regulas (EK) Nr. 891/2009 (2) 3. panta 1. punkts paredz, ka tarifu kvotas cukura nozarē ir jāatver ik gadu periodam no 1. oktobra līdz 30. septembrim.
            
         
               (2)
            
            
               Regulas (ES) Nr. 1308/2013 192. panta 3. punkts paredz, ka rafinēšanai paredzēta cukura importa licences izsniedz katra tirdzniecības gada pirmajos trīs mēnešos tikai pilnas slodzes rafinēšanas uzņēmumiem ar noteikumu, ka attiecīgie apjomi nepārsniedz minētā panta 1. punktā minēto ekskluzīvo importa apjomu pilnas slodzes rafinēšanas uzņēmumiem. Saskaņā ar Regulas (ES) Nr. 1308/2013 192. panta 1. punktu pilnas slodzes rafinēšanas uzņēmumiem ekskluzīvu importa apjomu piešķir tikai līdz 2016.–2017. tirdzniecības gada beigām.
            
         
               (3)
            
            
               Regulas (EK) Nr. 891/2009 14. panta 1. punkts paredz, ka tikai pilna laika rafinētāji var pieteikties rafinēšanai paredzētā cukura importa licenču saņemšanai ar derīguma termiņa sākuma datumu katra tirdzniecības gada pirmajos trīs mēnešos.
            
         
               (4)
            
            
               Atbilstoši Regulas (EK) Nr. 891/2009 5. panta 1. punkta otrajai daļai licenču pieteikumus 2017./2018. gada importa tarifu kvotas perioda pirmajam apakšperiodam bija jāiesniedz no 2017. gada septembra 8. līdz 14. datumam.
            
         
               (5)
            
            
               Attiecībā uz tirgus dalībnieku tiesībām iesniegt importa licenču pieteikumus par 2017./2018. gada importa tarifu kvotas perioda pirmo apakšperiodu, ja minētie tirgus dalībnieki nav pilna laika rafinētāji, juridiskās noteiktības labad Regulas (EK) Nr. 891/2009 14. pants būtu jāsvītro. Turklāt pieteikumu iesniegšanas termiņš 2017./2018. gada importa tarifu kvotas perioda pirmajam apakšperiodam būtu jāpagarina līdz 2017. gada 9. oktobrim un attiecīgi jāpielāgo importa licenču izdošanas termiņš un termiņš, kurā dalībvalstis paziņo par saņemtajiem pieteikumiem.
            
         
               (6)
            
            
               Tirgus dalībniekiem, kuri vēlas atsaukt savu pieteikumu vai iesniegt pārskatītu pieteikumu, būtu arī jādod iespēja atsaukt pieteikumus, kas jau iesniegti no 2017. gada 8. līdz 14. septembrim.
            
         
               (7)
            
            
               Tādēļ Regula (EK) Nr. 891/2009 būtu attiecīgi jāgroza.
            
         
               (8)
            
            
               2017./2018. gada importa tarifu kvotas periods sākas 1. oktobrī, tāpēc ierosinātie grozījumi būtu jāpiemēro no šīs regulas publicēšanas datuma.
            
         
               (9)
            
            
               Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,
            
         IR PIEŅĒMUSI ŠO REGULU.
   1. pants
   Regulu (EK) Nr. 891/2009 groza šādi:
   
               1)
            
            
               I nodaļā pievieno šādu 10.a pantu:
               “10.a pants
               Īpaši noteikumi par 2017./2018. gada tarifu kvotas periodu
               1.   Atkāpjoties no 5. panta 1. punkta otrās daļas, licenču pieteikumus tarifu kvotas perioda pirmajam apakšperiodam, kas minēts 3. panta 2. punktā, par 2017./2018. gadu var iesniegt līdz 2017. gada 9. oktobrim, ne vēlāk kā pulksten 13.00 pēc Briseles laika.
               2.   Importa licences, kuru pieteikums iesniegts saskaņā ar šā panta 1. punktu, izdod no 2017. gada 23. oktobra līdz 31. oktobrim.
               Atkāpjoties no 8. panta 2. punkta, importa licences, kuru pieteikums par 2017./2018. gada tarifu kvotas perioda pirmo apakšperiodu iesniegts saskaņā ar 5. panta 1. punkta otro daļu, izdod no 2017. gada 23. oktobra līdz 31. oktobrim.
               3.   Atkāpjoties no 9. panta 1. punkta b) apakšpunkta, par kopējiem daudzumiem, kas pieprasīti importa licenču pieteikumos, kuri iesniegti atbilstoši šā panta 1. punktam, dalībvalstis Komisijai paziņo vēlākais līdz 2017. gada 14. oktobrim.
               4.   Licenču pieteikumus 2017./2018. gada tarifu kvotas perioda pirmajam apakšperiodam, kas iesniegti atbilstoši 5. panta 1. punkta otrajai daļai, drīkst atsaukt; tas jāizdara līdz 2017. gada 9. oktobrim, ne vēlāk kā pulksten 13.00 pēc Briseles laika. Nekavējoties atbrīvo atsauktajiem pieteikumiem atbilstošo nodrošinājumu.”;
            
         
               2)
            
            
               no 2017. gada 1. oktobra svītro 14. pantu.
            
         2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 29. septembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  Eiropas Parlamenta un Padomes 2013. gada 17. decembra Regula (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (OV L 347, 20.12.2013., 671. lpp.).
   
      (2)  Komisijas 2009. gada 25. septembra Regula (EK) Nr. 891/2009, ar ko atver dažas Kopienas tarifu kvotas cukura nozarē un paredz to pārvaldību (OV L 254, 26.9.2009., 82. lpp.).